Document ID: 32013R1421

REGOLAMENT TA’ DELEGA TAL-KUMMISSJONI (UE) Nru 1421/2013
tat-30 ta’ Ottubru 2013
li jemenda l-Anness I, II u IV tar-Regolament (UE) Nru 978/2012 tal-Parlament Ewropew u tal-Kunsill li japplika skema ta’ preferenzi tariffarji ġeneralizzati
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 978/2012 tal-Parlament Ewropew u tal-Kunsill tal-25 ta’ Ottubru 2012 li japplika skema ta’ preferenzi tariffarji ġeneralizzati u li jħassar ir-Regolament tal-Kunsill (KE) Nru 732/2008 (1), u b’mod partikolari l-Artikoli 3(2), 5(3) u 17(2) tiegħu,
Billi:
(1)
L-Artikolu 3 tar-Regolament (UE) Nru 978/2012 jistipula li l-lista ta’ pajjiż eliġibbli għandha tiġi emendata biex jitqiesu tibdiliet fl-istatus internazzjonali jew fil-klassifikazzjoni ta’ pajjiżi. Il-lista ta’ pajjiżi eliġibbli hija stabbilita fl-Anness I għal dak ir-Regolament.
(2)
L-Artikolu 4 tar-Regolament (UE) Nru 978/2012 jistabbilixxi l-kriterji għall-għoti tal-preferenzi tariffarji skont l-arranġament ġenerali tas-Sistema ta’ Preferenzi Ġeneralizzati (SPĠ). Skont it-tali kriterji, pajjiż li kien ikklassifikat mill-Bank Dinji bħala pajjiż bi dħul għoli jew bi dħul medju superjuri għal tliet snin konsekuttivi m’għandux jibbenefika mit-tali preferenzi. Il-lista tal-pajjiżi benefiċjarji tal-arranġament ġenerali tas-SPĠ hija stabbilita fl-Anness II ta’ dak ir-Regolament.
(3)
L-Artikolu 17(1) tar-Regolament (UE) Nru 978/2012 jistipula li pajjiż, li jkun identifikat min-Nazzjonijiet Uniti bħala pajjiż l-anqas żviluppat jibbenefika mill-preferenzi tariffarji taħt l-arranġament speċjali għall-pajjiżi l-inqas żviluppati (EBA - Kollox Barra l-Armi). Il-lista ta’ pajjiżi benefiċjarji EBA hija stabbilita fl-Anness IV ta’ dak ir-Regolament.
(4)
Ir-Repubblika tal-Kroazja (minn hawn’ il quddiem il-Kroazja) saret membru tal-Unjoni Ewropea fl-1 ta’ Lulju 2013. Għalhekk, il-Kroazja titneħħa mill-Anness I.
(5)
Ir-Repubblika tas-Sudan t’Isfel (minn hawn ‘il quddiem is-Sudan t’Isfel) saret Stat indipendenti. Fl-14 ta’ Lulju 2011 l-Assemblea Ġenerali tan-Nazzjonijiet Uniti adottat ir-Riżoluzzjoni A/RES/65/308 li daħħlet is-Sudan t’Isfel bħala membru fin-Nazzjonijiet Uniti. Fit-18 ta’ Diċembru 2012 l-Assemblea Ġenerali tan-Nazzjonijiet Uniti adottat ir-Riżolużjoni A/RES/67/136 li żiedet lis-Sudan t’Isfel mal-lista tal-Pajjiżi l-Anqas Żviluppati. Għalhekk, is-Sudan ta’ Isfel jiddaħħal fl-Anness I, l-Anness II u l-Anness IV.
(6)
Ir-Regolament (UE) Nru 607/2013 tal-Parlament Ewropew u tal-Kunsill tat-12 ta’ Ġunju 2013 li jħassar ir-Regolament tal-Kunsill (KE) Nru 552/97 li jirtira temporanjament l-aċċess għal preferenzi tariffarji ġeneralizzati mill-Mjanmar/Burma (2) ħassar it-tneħħija temporanja tal-aċċess tal-Mjanmar/Burma għat-tariffi preferenziarji tal-iskema ġeneralizzata ta’ preferenzi (SĠP). Għalhekk, il-Mjanmar/Burma għandha titneħħew mit-tabella fl-Anness I, li telenka l-“Pajjiżi eliġibbli għall-iskema msemmija fl-Artikolu 3 li ġew temporanjament irtirati mill-iskema, fir-rigward tal-prodotti kollha jew ta’ ċerti prodotti li joriġinaw f’dawn il-pajjiżi”, mit-tabella tal-Anness II li telenka l-“Pajjiżi benefiċjarji tal-arranġament ġenerali msemmi fil-punt (a) tal-Artikolu 1(2) ġew temporanjament irtirati mill-iskema, fir-rigward tal-prodotti kollha jew ta’ ċerti prodotti li joriġinaw f’dawn il-pajjiżi” u mit-tabella tal-Anness IV li telenka l-“Pajjiżi benefiċjarji tal-arranġament speċjali għall-pajjiżi l-anqas żviluppati msemmi fil-punt (c) tal-Artikolu 1(2) li ġew temporanjament irtirati mill-iskema, fir-rigward tal-prodotti kollha jew ta’ ċerti prodotti li joriġinaw f’dawn il-pajjiżi”
(7)
Ir-Repubblika Popolari taċ-Ċina (minn hawn’ il quddiem “iċ-Ċina), ir-Repubblika tal-Ekwador (minn hawn’ il quddiem l-Ekwador), ir-Repubblika tal-Maldivi (minn hawn ‘l quddiem il-Maldivi) u r-Renju tat-Tajlandja (minn hawn’ il quddiem it-Tajlandja) ġew klassifikati mill-Bank Dinji bħala pajjiżi bi dħul medju superjuri fl-2011, il-2012 u l-2013. Għaldaqstant, iċ-Ċina, l-Ekwador, il-Maldivi u t-Tajlandja għandhom jitneħħew mill-Anness II minnsena wara d-data tad-dħul fis-seħħ ta’ dan ir-Regolament.
(8)
Ir-Regolament tal-Kummissjoni (UE) Nru 1127/2010 (3) jistabbilixxi perijodu ta’ tranżizzjoni ta’ tliet snin għall-irtirar tal-Maldivi mill-arranġament speċjali għall-pajjiżi l-inqas żviluppati (Kollox barra armi (EBA)) u jistipula t-tneħħija tal-Maldivi mil-lista ta’ pajjiżi benefiċjarji EBA mill-1 ta’ Jannar 2014. Għalhekk, il-Maldivi għandhom jitneħħew mill-Anness IV.
(9)
L-Artikolu 5(2) tar-Regolament SĠP jistipula li l-pajjiż benefiċjarju tal-SĠP u l-operaturi ekonomiċi jkollhom żmien biżżejjed għall-adattament ordnat għall-bidla fl-istatus tal-pajjiż skont l-iskema. Dan il-perjodu għandu jkun indikat għal kull pajjiż benefiċjarju tal-SĠP ikkonċernat fl-Anness rispettiv tar-Regolament (UE) Nru 978/2012,
ADOTTAT DAN IR-REGOLAMENT:
Artikolu 1
Ir-Regolament (UE) Nru 978/2012 huwa emendat kif ġej:
(1)
L-Anness I jiġi sostitwit bit-test kif jidher fl-Anness I ta’ dan ir-Regolament.
(2)
L-Annex II jiġi sostitwit bit-test kif jidher fl-Anness II ta’ dan ir-Regolament.
(3)
L-Anness IV jiġi sostitwit bit-test kif jidher fl-Anness III ta’ dan ir-Regolament.
Artikolu 2
Dan ir-Regolament jidħol fis-seħħ fit-1 ta’ Jannar 2014.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta’ Ottubru 2013.

Labels: 3
13
18
19